Orðið bóla getur átt við ýmislegt , til dæmis við svokallaðar unglingabólur sem myndast þegar fitukirtlar í húðinni stækka . Um þannig bólur er hægt að lesa meira um í svari við spurningunni Af hverju fær fólk bólur ? Svo getur bóla líka átt við tískusveiflur eða slíkt , til dæmis þegar við segjum ' þetta er bara bóla' eða ' þetta er ekki ný bóla' . Þá notum við orðið í frekar niðrandi merkingu um eitthvað sem við teljum að verði skammlíft og sæti ekki miklum tíðindum . Rétt eins og þegar við fáum bólu á húðina á okkar sem springur svo án þess að nokkuð fleira gerist . Einnig getur orðið bóla táknað skæðan smitsjúkdóm sem líka er kallaður bólusótt ( variola ) . Þegar hún er í kúm nefnist hún kúabóla og er meðal annars notuð til að framleiða bóluefni gegn bólusótt í mönnum . Sóttvarnaraðferðin sem við köllum bólusetningu á rætur að rekja til þess þegar menn byrjuðu að nota kúabóluefni gegn bólusótt . Bólusetning nefnist á erlendum málum vaccinataion en vacca er latína og þýðir kýr . Gömul mynd af konu með bólusótt og nýfæddu barni hennar sem er bólusett . Stórabóla var skæð bólusótt sem geisaði á Íslandi á árunum 1707 - 1709 . Sú bóla barst líklega til landsins með fötum manns sem lést úr bólu á leiðinni hingað . Um 18.000 manns dóu úr stórubólu en það var þriðjungur þjóðarinnar . Bólan lagðist aðallega á þá sem fæddust eftir bólufaraldurinn árið 1672 . Ónæmiskerfi þeirra sem höfðu fengið bóluna í fyrra skiptið var líklega betur í stakk búið til að verjast stórubólu . Um ónæmiskerfið er hægt að lesa meira í svari við spurningunni Hvernig vinnur ónæmiskerfið ? Er hægt að verða ónæmur fyrir kvefi ? Heimild og mynd : Íslenska alfræðiorðabókin . Reykjavík : Örn og Örlygur , 1990 .